MJERE ØKomisija smatra da bi se razdoblja zakonitog boravka građana Ujedinjene Kraljevine u državi članici EU-27 prije datuma povlačenja trebala smatrati razdobljima zakonitog boravka u državi članici Europske unije u skladu s Direktivom 2003/109/EZ o statusu državljana trećih zemalja s dugotrajnim boravištem. ØKomisija pomaže državama članicama u koordinaciji njihova djelovanja u područjima u kojima one imaju nadležnosti kako bi se osigurao usklađen pristup zaštiti prava građana. S obzirom na opseg administrativnih izazova s kojima će se nacionalna i lokalna tijela suočiti te kako bi se izbjegla kašnjenja, preporučuje se da države članice prihvate podnošenje zahtjeva za boravišne dozvole prije datuma povlačenja Ujedinjene Kraljevine. ØKad je riječ o poravnanim izvedenicama, čini se da u slučaju scenarija bez dogovora zbog neurednog zatvaranja pozicija članova sustava poravnanja iz EU-a u središnjim drugim ugovornim stranama iz Ujedinjene Kraljevine, možda postoji rizik za financijsku stabilnost. Mogući su i potencijalni rizici u vezi s određenim uslugama koje subjektima iz Unije pružaju središnji depozitoriji vrijednosnih papira iz Ujedinjene Kraljevine, za koje se ne može brzo naći zamjena. U tim područjima postojeći sustavi istovrijednosti pružaju odgovarajuće instrumente koji se mogu brzo upotrijebiti. Vrijeme preostalo do 30. ožujka 2019. trebalo bi za to iskoristiti. Bude li Komisija trebala djelovati, bavit će se, pod strogim uvjetima i s ograničenim trajanjem, samo rješavanjem rizika za financijsku stabilnost, kakvi proizlaze iz povlačenja bez postizanja dogovora. Ako se ne postigne dogovor, Komisija će donijeti privremene i uvjetne odluke o istovrijednosti, kako ne bi bilo poremećaja u središnjem poravnanju i u pružanju depozitarskih usluga. ØKad je riječ o prometnim pravima, Komisija će predložiti mjere kojima će zračnim prijevoznicima iz Ujedinjene Kraljevine dopustiti let preko područja Europske unije, tehnička zaustavljanja (npr. opskrbu gorivom bez ukrcaja/iskrcaja putnika) te slijetanje u Europsku uniju i povratak u Ujedinjenu Kraljevinu. Te će mjere podlijegati uvjetu da Ujedinjena Kraljevina primijeni jednakovrijedne mjere na zračne prijevoznike iz Europske unije. ØU pogledu sigurnosti zračnog prometa, za određene aeronautičke proizvode (certifikati tipa) i društva (odobrenja organizacija) Europska agencija za sigurnost zračnog prometa (EASA) moći će izdati certifikate tek kad Ujedinjena Kraljevina postane treća zemlja. Komisija će predložiti mjere kojima se na ograničeno vrijeme takvim certifikatima osigurava kontinuitet valjanosti. Te će mjere podlijegati uvjetu da Ujedinjena Kraljevina primijeni slične mjere. Isto tako, Komisija će predložiti mjere kako bi se u određenim okolnostima i dalje mogli koristiti dijelovi i uređaji koji su na temelju potvrde pravne i fizičke osobe s certifikatom tijela nadležnog za civilno zrakoplovstvo Ujedinjene Kraljevine stavljeni na tržište Unije prije datuma povlačenja. Komisija je od EASA-e zatražila da počne obrađivati određene zahtjeve subjekata iz Ujedinjene Kraljevine u okviru priprema za povlačenje Ujedinjene Kraljevine. ØKomisija će poduzeti mjere kako bi primjenom takozvanog sustava „Jedne sigurnosne provjere” putnici i njihova ručna prtljaga na letu iz Ujedinjene Kraljevine, a preko zračnih luka EU-27, i dalje bili izuzeti iz druge sigurnosne provjere. ØKomisija poziva države članice da poduzmu sve potrebne mjere kako bi u slučaju scenarija bez dogovora od 30. ožujka 2019. mogle primjenjivati Carinski zakonik Unije i relevantna pravila o neizravnom oporezivanju na sav uvoz iz Ujedinjene Kraljevine i izvoz u Ujedinjenu Kraljevinu. Na zahtjev gospodarskih subjekata i uz ispunjavanje određenih uvjeta, carinska tijela ovlaštena su izdavati dozvole za upotrebu mjera za olakšavanje trgovine, predviđene Carinskim zakonikom Unije. Bit će posebno teško osigurati jednake uvjete i nesmetanu trgovinu u područjima s najintenzivnijim prometom robe u Ujedinjenoj Kraljevini. Komisija traži rješenja u suradnji s državama članicama i uz potpuno poštovanje postojećeg pravnog okvira. ØAko je to opravdano i ako su svi primjenjivi uvjeti ispunjeni, Komisija će na temelju veterinarskog zakonodavstva EU-a brzo „uvrstiti” Ujedinjenu Kraljevinu i omogućiti ulazak živih životinja i proizvoda životinjskog podrijetla iz Ujedinjene Kraljevine u Europsku uniju. ØKomisija će referentne vrijednosti poduzeća iz Ujedinjene Kraljevine, koje služe kao osnova za dodjelu njihovih godišnjih kvota za fluorirane stakleničke plinove za 2019., izmijeniti na temelju njihovih prijavljenih aktivnosti u EU-27 i time izuzeti kvote na temelju njihovih prijavljenih domaćih aktivnosti u Ujedinjenoj Kraljevini.